บลจ.กรุงไทย ออกตราสารหนี้ตปท.KTFF108ชูผลตอบแทน 1.55%ต่อปี ขายถึง 16ส.ค.59
บลจ.กรุงไทย ออกกองตราสารหนี้ตปท.KTFF108 ชูผลตอบแทน 1.55%ต่อปี ขายวันนี้ - 16ส.ค.59
15 ส.ค. 2559

นางชวินดา หาญรัตนกูล กรรมการผู้จัดการ บริษัทหลักทรัพย์จัดการกองทุนกรุงไทย หรือ บลจ.กรุงไทย เปิดเผยว่า บริษัทอยู่ในระหว่างการเปิดจำหน่ายกองทุนเปิดกรุงไทยตราสารหนี้ เอฟไอเอฟ 108 (KTFF108) ตั้งแต่วันนี้ถึงวันที่ 16 สิงหาคม 2559 อายุ 6 เดือน เน้นลงทุนในตราสารหนี้ต่างประเทศ ประเภทเงินฝากประจำ First Gulf Bank PJSC,China Construction Bank (Asia) Corp.Ltd ,Agricultural Bank of CHINA,Union National Bank PJSC และตราสารหนี้ Qatar Nation Bank ผลตอบแทนประมาณ 1.55%โดยบุคคลธรรมดาไม่เสียภาษี
สำหรับภาพเศรษฐกิจโดยรวมทั้งในและต่างประเทศ หลังประชามติรับร่างรัฐธรรมนูญ มีผู้มาลงคะแนนเสียงราว 27 ล้านคน จากจำนวนผู้มีสิทธิมาลงคะแนนเสียงประมาณ 50 ล้านคน โดยผลการลงคะแนนรับร่างรับธรรมนูญเห็นชอบ 61% ปัจจัยทางการเมืองในประเทศจะหายไปหลังประชามติผ่านไปได้ ทำให้มีการเลือกตั้งอย่างเร็วสุดราวปลายปีหน้า ด้านธนาคารแห่งประเทศไทย มีการคงอัตราดอกเบี้ยไว้ที่ 1.50% โดยยังให้น้ำหนักถึงความไม่แน่นอนในตลาดโลกที่เกิดขึ้นในอนาคต  
ทั้งนี้ ตัวเลขการจ้างงานนอกภาคเกษตร (NFP) ของสหรัฐออกมาดีกว่าที่ตลาดคาด ทำให้ค่าเงินดอลล่าร์มีการปรับตัวขึ้นมาแข็งค่าอีกครั้ง และเป็นผลให้โอกาสการขึ้นดอกเบี้ยนโยบายช่วงเดือนธันวาคมของ Fed กลับมาที่ 46.7% ด้านรัฐบาลญี่ปุ่นประกาศนโยบายการคลังกระตุ้นเศรษฐกิจ (Fiscal Stimulus) ด้วยวงเงิน 25 ล้านล้านเยน ตามที่ตลาดคาด โดย 4.6 ล้านล้านเยน จะเป็นการเบิกจ่ายในปีงบประมาณปัจจุบัน ผลของการกระตุ้นจะไปอยู่กับผู้มีรายได้น้อย โครงสร้างพื้นฐาน และการช่วยเหลือผู้สูงอายุ
โดยธนาคารกลางออสเตรเลีย (RBA) และธนาคารกลางอังกฤษ (BOE) ทั้ง 2 ธนาคารกลางมีการปรับลดอัตราดอกเบี้ย นโยบาย โดย RBA ปรับลด 0.25% อยู่ที่ 1.5% ด้าน BOE ปรับลด 0.25% ลดลงเหลือ 0.5% โดยฝ่ายวิจัยของบริษัทคาดว่า  อาจยังมีโอกาสลดดอกเบี้ยได้อีกครั้งสำหรับ BOE หากเหตุการณ์ Brexit ส่งผลลบต่อเศรษฐกิจค่อนข้างมาก
ด้านตลาดหุ้นในประเทศ สภาพคล่องที่เหลือในระบบค่อนข้างมาก ประกอบกับปัจจัยที่มีผลกระทบอื่นๆ ที่จะส่งผลลบต่อตลาดได้ผ่านไปแล้ว ทำให้หากตลาดมีการปรับตัวลดลงจากความร้อนแรงของตลาด จะมีแรงหนุนเข้ามาอีกครั้ง ส่งผลให้ตลาดจะไม่ลดลงรุนแรงมากนัก โดยมองว่าปัจจัยเรื่องประชามติรับร่างรับธรรมนูญ จะส่งผลบวกให้กับตลาดในระยะสั้น    
ส่วนทางด้านตลาดตราสารหนี้ ผลตอบแทนพันธบัตรรัฐบาลสหรัฐปรับตัวเพิ่มขึ้นจากตัวเลข NFP ที่ออกมาดีเกินคาด ทำให้ตลาดคาดการณ์ถึงการขึ้นดอกเบี้ยอีกครั้ง ทำให้เกิดแรงขายในกลุ่มพันธบัตรรัฐบาลระยะยาว ราว 10-13 bps.ในขณะที่พันธบัตรระยะสั้นปรับตัวเพิ่มขึ้น 5bps.ด้านอัตราผลตอบแทนพันธบัตรรัฐบาลในประเทศ ปรับตัวลดลงเป็นส่วนใหญ่ โดยมีแรงซื้อจากนักลงทุนทั้งในและต่างประเทศ จากปัจจัยการคาดการณ์ของอัตราดอกเบี้ยของไทย โดยตลาดมองว่าแม้จะไม่ขึ้นดอกเบี้ย  แต่ยังเปิดช่องถึงการปรับลงของอัตราดอกเบี้ยได้หากมีความไม่แน่นอนเกิดขึ้น
ตลาดหุ้นต่างประเทศ ส่วนใหญ่ตอบสนองปัจจัยในทางบวก โดยเฉพาะตลาดหุ้นสหรัฐหลังจากที่ตัวเลข NFP ออกมาดี  ยืนยันถึงการฟื้นตัวของเศรษฐกิจสหรัฐ ราคาทองคำปรับตัวลดลงหลังตลาดมีการลงทุนในตลาดหุ้นมากขึ้น (Risk on) ขณะที่ราคาน้ำมันมีการปรับตัวลดลงค่อนข้างมากจากความกังวลด้านอุปทานในอนาคต